b'\n_START_ARTICLE_\n\xc5\xbdeljko Ra\xc5\xbenatovi\xc4\x87\n_START_PARAGRAPH_\n\xc5\xbdeljko Ra\xc5\xbenatovi\xc4\x87 (serbiaksi \xd0\x96\xd0\xb5\xd1\x99\xd0\xba\xd0\xbe \xd0\xa0\xd0\xb0\xd0\xb6\xd0\xbd\xd0\xb0\xd1\x82\xd0\xbe\xd0\xb2\xd0\xb8\xd1\x9b), (17. huhtikuuta 1952 \xe2\x80\x93 15. tammikuuta 2000), laajalti tunnettu nimell\xc3\xa4 Arkan (serbiaksi \xd0\x90\xd1\x80\xd0\xba\xd0\xb0\xd0\xbd) oli serbialainen puolisotilaallisten joukkojen johtaja ja kansanedustaja. Haagin kansainv\xc3\xa4linen oikeus etsi h\xc3\xa4nt\xc3\xa4, mutta h\xc3\xa4n ehti kuolla ennen kiinni joutumistaan. Nimi Arkan tulee sarjakuvahahmon nimest\xc3\xa4.\n_START_SECTION_\nNuoruusvuodet\n_START_PARAGRAPH_\nRa\xc5\xbenatovi\xc4\x87in is\xc3\xa4 oli ilmavoimien upseeri. \xc5\xbdeljko Ra\xc5\xbenatovi\xc4\x87 sekaantui rikolliseen toimintaan kuten koruvarkauksiin ja pankkiry\xc3\xb6st\xc3\xb6ihin l\xc3\xa4ntisess\xc3\xa4 Euroopassa 1970- ja 1980-luvulla. H\xc3\xa4n sai vankilatuomioita ja karkasi vankiloista Belgiassa, Alankomaissa ja Saksassa._NEWLINE_1990-luvulla h\xc3\xa4n perusti Serbien vapaaehtoiskaarti-nimisen puolisotilaallisen ryhm\xc3\xa4n, jota kutstuttiin tiikereiksi.\n_START_SECTION_\nArkan sodissa\n_START_PARAGRAPH_\nArkanin "tiikerit" toimivat vuosina 1991-1995 alkuaan It\xc3\xa4-Slavoniassa. Heid\xc3\xa4n koulutusleirins\xc3\xa4 oli Erdutissa entisell\xc3\xa4 sotilasalueella._NEWLINE_Arkanin "tiikerit" puhdistivat Bosnian sodassa huhtikuussa 1994 Bijeljinan, Zvornikin ja Br\xc4\x8dkon. Syksyll\xc3\xa4 1995 Arkanin joukot taistelivat Banja Lukan, Sanski Mostin ja Prijedorin alueella. Arkanin nimi liitet\xc3\xa4\xc3\xa4n Vukovarin sairaalamassamurhaan, Srebrenican joukkoteurastukseen ja Sarajevon piiritykseen. Arkan johti monia Bosnian sotatoimia ja palkitsi urheimmat sotilaansa. "Tiikerit" teloittivat vankinsa. Saatujen tietojen mukaan he my\xc3\xb6s ry\xc3\xb6stiv\xc3\xa4t ja salakuljettivat. Arkan itse toistuvasti kielsi haastatteluissa osallistuneensa sotarikoksiin 1990-luvulla.\n_START_SECTION_\nLuksusel\xc3\xa4m\xc3\xa4\xc3\xa4 sotien j\xc3\xa4lkeen\n_START_PARAGRAPH_\n\xc5\xbdeljko Ra\xc5\xbenatovi\xc4\x87 oli er\xc3\xa4iden serbien juhlittu sankari, ja p\xc3\xa4\xc3\xa4si parlamenttiin vuonna 1992. Seuraavana vuonna Arkan kumppaneineen perusti Serbian yhten\xc3\xa4isyyspuolueen._NEWLINE_Arkan avioitui huomattavasti nuoremman serbialaisen suosikkilaulajan Svetlana "Ceca" Veli\xc4\x8dkovi\xc4\x87in kanssa 19. helmikuuta 1995. He saivat kaksi yhteist\xc3\xa4 lasta seitsem\xc3\xa4n Arkanin aikaisempien avioliittojen lasten lis\xc3\xa4ksi. Ra\xc5\xbenatovi\xc4\x87it asuivat varakkaiden asuinalueella ja harjoittivat sek\xc3\xa4 kunniallisia ett\xc3\xa4 h\xc3\xa4m\xc3\xa4ri\xc3\xa4 liiketoimia. Heit\xc3\xa4 haastateltiin usein televisiossa.\n_START_SECTION_\nArkanin murha\n_START_PARAGRAPH_\nNaamioituneet miehet ampuivat Ra\xc5\xbenatovi\xc4\x87in 15. tammikuuta 2000 Belgradissa sijaitsevassa viiden t\xc3\xa4hden hotellissa. Todistajien mukaan teko oli palkkamurha._NEWLINE_Arkanin asianajaja on esitt\xc3\xa4nyt, ett\xc3\xa4 murhan takana olisi ollut Ison-Britannian erikoisjoukko Special Boat Service. Vuoden 1999 sodan aikana Arkan oli ilmoittanut mobilisoivansa tiikerins\xc3\xa4 puolustamaan Jugoslavian liittotasavaltaa mik\xc3\xa4li NATO k\xc3\xa4ytt\xc3\xa4isi maajoukkoja.'